
                                                    Szitakötő folyóirat 41. 
Óravázlat 
Jámborné Balog Tünde: Kocsi szekér, kocsi szán
Helyszín: osztályterem, könyvtári olvasóterem

Diákok létszáma: 12-24 (négyes csapatok)
Anyagigény: 1 x1 1méteres kartonlapok, színes lapok, számítógép, színes nyomtató, papírragasztó, Értelmező szótárak, Történelmi lexikonok, Magyar szólástárak
Bemelegítő játékok, feladatok
1. A csoportok kialakítása
Ki milyen járművel érkezett ma iskolába? Alkossatok csoportokat! (2 perc)
2. Húzzatok egy-egy színes cédulát, és írjatok fel rá minél több járművet, amellyel az ember valaha közlekedett a földön, a levegőben, a vizen/a vízben! (3 perc)
Olvassuk el közösen a szöveget, majd oldjuk meg a feladatokat! Tanári felolvasás.
A szöveg elolvasása utáni kérdés: Mit gondoltok, melyik jármű található a címlapon? (Az ekhós szekér)
Feladatok

1. Tegyétek ábécé sorrendbe a következő járműveket: gondola, riksa, omnibusz, postakocsi, forspont, delizsánsz, batár, hintó, gyorsparaszt, cséza! (2 perc)
Helyes sorrend: ......................................................................................................................

..............................................................................................................................................

2. Csoportonként húzzatok egy-egy színes cédulát, majd az internet segítségével gyűjtsetek a felírt járművekről információkat! Mentsétek le egy oldalra az információkat, majd nyomtassátok ki, és ragasszátok a közös kartonlapra! (10-15 perc)
a) egy jellegzetes képet

b) egy rövid leírást (kik, hol, mikor, mire használták, érdekességek)
A színes cédulákon csapatonként 4-4 jármű neve található a következő felosztásban:

1-es (piros) csapat: gondola, szán, riksa, omnibusz
2-es (sárga) csapat: vonat, tutaj, négyökrös szekér, delizsánsz
3-as (zöld) csapat: lóvasút, hordszék, taliga, forspont
4-es (kék) csapat: hintó, gyorsparaszt, bricska, cséza
5-ös (narancssárga) csapat: társaskocsi, gyorskocsi, parasztszekér, lóré
6-os (barna) csapat: konflis, fiáker, batár, ekhós szekér
A feladatmegoldást segíti, hogy a négyfős csapatok tagjai egyéni munkát végeznek, majd bemutatják azt csapattagjaiknak, illetve felragasztják a kartonlapra munkájuk eredményét.

3. Hány kerékkel? Soroljátok a megadott kategóriákba a szövegben talált járműveket! (4 perc)
a) kerék nélküli: ......................................................................................................................

b) kétkerekű: .............................................................................................................................

c) négykerekű: ........................................................................................................................

d) négynél több kerékkel rendelkező: ......................................................................................
4. Kézikönyvek használata (6 perc)
a) Keresd ki a Történelmi lexikonból a forspont szó jelentését!
b) A Magyar Értemező Szótár alapján írd le, hogy a gondola szónak mint járműnek hány jelentése van!
c) Expediciókon, karavánutakon milyen igásállatokat használtak a hajdani utazók? Használd a Képes Diákszótárt!
– ló, szamár, öszvér, teve, jak, elefánt, ökör, tehén, kutya, bivaly, rénszarvas
5. Kerekes közmondások. Gyűjtsön a csapat olyan szószerkezeteket, szólásokat, közmondásokat, amelyekben előfordul a kerék szó! Tudjátok-e a jelentésüket is? (5 perc)
Mellékletek
1. csoport
	Kép
	Szöveg

	

	A gondola leginkább Velencében a lagúnákon és a csatornákban való közlekedésre használt jármű. A 19. század végétől a gőzhajók, a motorcsónakok megjelenésével, illetve újabb hidak építése miatt számuk ma körülbelül hatszázra tehető. Nyolcféle faanyagból készül kétéves munkával. Gondolákat már csak a turisták városnéző útjaihoz, esküvői ceremóniák lebonyolítására és némely előkelőbb szálló privát taxijárataként használnak. Jellegzetes alakja hosszirányban határozott görbületet mutat, eleje (orra) és hátulja (tatja) a magasba nyúlik. A hajótest emiatt a lehető legkisebb felületen, csak a hosszának 55%-át kitevő lapos fenekű középrészen érintkezik a vízzel – ami lehetővé teszi, hogy egyetlen evezős mozgassa az orrdísszel együtt 11 méter hosszú és mintegy 350 kilós csónakot. A gondola kb. 150 éve nyerte el ma is használatos, karcsú, alig 140 cm széles alakját. Domenico Tramontin mester vezette be a felülről nézve enyhén banánszerű vonalvezetést, hogy a csónakot egyetlen evezős is irányíthassa. 

	

	A szán kerék nélküli téli jármű, amely havas, jeges talajon használható, és két elől felgörbített talpon csúszik. Kutyák vagy lovak húzzák. A szánok jelentősége sok vidéken a szekérrel vetekedett. A magashegységi övezetben a hosszú tél és a méteres nagy hó időszakában egyedül szánnal lehetett közlekedni és szállítani. A téli erdőlésnek, fahordásnak a szán máig nélkülözhetetlen eszköze. Az orosz változatát trojkának nevezik. A trojka ősi orosz fogatolási módszer, a világon egyedülállóan különböző jármódú lovakat fognak be egy kocsi vagy szán elé. A középső ló általában nagy termetű speciálisan edzett ügetőló, míg a két szélső lónak galoppoznia kell. Ezzel a fogat 40–50 km/órás sebességet is képes elérni és azt hosszabb időn keresztül tartani, mivel a lovak a megosztott terhelés miatt kevésbé fáradnak.

	

	A riksa Távol-keleti közlekedési eszköz, amely emberi erővel húzott vagy tolt, személyszállításra használt, kétkerekű jármű. A szó japán eredetű, emberi erővel tolt kocsit jelent.

A riksát húzó embert kulinak nevezik. A kuli ázsiai napszámos; indiai vagy kelet-ázsiai alkalmi munkás, főleg teherhordó vagy személyt fuvarozó ember. Ma a turisták számára még vannak riksák az ázsiai orszgokban.

	

	Az omnibusz ló vontatta közforgalmú közlekedési eszköz, az autóbusz és a trolibusz őse, a városi tömegközlekedés legrégibb eszköze. Neve a latin omnibus (mindenkinek) szóból származik és 8-14 személyt vihetett. 1826-ban a franciaországi Nantes-ban vezette be egy vállalkozó. Az 1830-as években kísérleteztek gőzgép hajtotta omnibusszal, hasonlóan a villamosok elődeinek tekinthető gőzhajtású közúti vasutakhoz, de a gőzhajtás a városokban nem terjedt el. Budán az első menetrend szerint közlekedő omnibusz 1832-ben indult. A vonal a nyári hónapokban a kirándulók igényét kielégítendő, a Lánchidat kötötte össze Zugligettel. Az első pesti omnibuszt Kratochwill János vendéglős; a járat az ő két kávéháza között közlekedett reggel 6 és este 18 óra között félóránként. Megállói nem voltak, megállt bárhol, ahol az utasok le- és fel akartak szállni.


2. csoport
	Kép
	Szöveg

	 A postaállomások közötti járatok már korábban, a 15. századi Franciaországban elindultak. A 18. századra, miután Európában kiépült az a sok-sok állomásból álló rendszer, amely megbízhatóan kiszolgálta a futár- és lóváltást, lehetővé vált a menetrend szerint, zárt kocsikkal közlekedő, a személyszállítást és a postaküldemények továbbítását egyaránt megbízhatóan teljesítő postajáratok forgalmának növelése. A postai tevékenység több országban állami monopólium volt. Így Angliában, Franciaországban és a Habsburg Birodalomban. A járatok behálózták az egész birodalmat, jól illeszkedve az európai postakocsirendszerbe. A gyorsjárat a 19. század végéig üzemelt. Ekkor a vasúti közlekedés fejlődése kiszorította, s 1888-ban állították le végleg. Ám előtte még sokszor megtette 27-28 óra alatt az utat. A pihenő és lóváltó állomások 16-18 km-re voltak egymástól. A négylovas postakocsi 16 utast szállított, ötfős személyzetéből hárman a kocsin voltak, a lovas legény az első lovon, a fullajtár a kocsi előtt néhány száz méterrel lovagolt. Budától Bécsig egy személy 15 forint 14 krajcárt fizetett az útért 1849-ben. Hogy tudjuk, ez mennyit érhetett: egy üveg tokaji bor 1 forint 12 krajcárba került akkoriban. A menetjegy árában benne volt a háromszori étkezés és az éjszakai szállás ára is. A szigorúan betartott menetrend miatt az utasok reggel és este harminc percet, napközben egy órát kaptak étkezésre. Az éjszakai pihenő hétórás volt. A váltóállomásokon többek között víz várta  a kocsikat, hogy meglocsolhassák a megtüzesedett kerékvasat. A postamesterek zsírozták a kerekeket, ezért az utasoknak minden második állomáson külön  fizettek.

	

	A tutaj közel azonos vastagságú és hosszúságú szálfákból összeállított lapos, vízen úsztatható, de elég nehézkesen irányítható egyszerű vízi jármű. Alaptípusa saját meghajtással nem rendelkezik, csak a folyó vizének áramlása/sodra mozgatja. Lényegében a beleépített fatörzsek vízi szállítására (leúsztatására) használatos. Alkalmaztak másfajta, speciális tutajokat sószállításra, sőt katonaság szállítására is olcsóságuk és egyszerű elkészíthetőségük miatt.

A tutajosság korábban sajátos munka- és életformát, és különleges szakértelmet igényelt. Az erdélyi bányák sóját is vízen (pl. a Maroson) úsztatták le.

Tágabb értelemben ma tutajnak nevezünk minden lapos vízi járművet is. (Pl. mentőtutaj)

	A négyökrös szekér főleg áruszállításra használták, de amint a Petőfi verse is mutatja személyszállításra is kitűnő volt.
Egy másik változata a hatökrös szekér.



	

	A forspont volt még a közlekedésnek egy feudálisabb formája. Elvben csak a hivatalos ügyben utazók vehették igénybe a parasztok ingyenes fuvarozási szolgáltatásait. A jobbágyok ezt a robot keretében voltak kötelesek végezni. A vármegyei tisztek azonban szívesen osztogatták az úri utazóknak az erre vonatkozó igazolást, amelyet ha a nemes felmutatott a falusi bírónak, az kijelölte a megfelelő jobbágyot, aki köteles volt az utazót ingyen elszállítani néhány falunyi távolságra.


3. csoport

	Kép
	Szöveg

	


	A lóvasút kötöttpályás, lóval vontatott közlekedési eszközöket jelent. A lóvasút a vasút egyik elődje.
A közlekedés kezdeteit a bányákban használt fa nyompálya jelentette, amelyen emberi erővel mozgatott csillék közlekedtek. A fapályát a 18. században vasszerkezetekkel erősítettek meg, majd vaspályával váltották fel. A vaspálya jelentős tömegű áru mozgatását tette lehetővé, amihez 1767 körül kezdtek lovakat használni. A lóvasút előnye a szekerekhez képest a kisebb gördülési ellenállás miatt a nagyobb terhelhetőség volt, illetve a nedvességtől független használhatóság. 
Személyszállításra 1803-ban Dél-Londonban indítottak menetrendszerű lóvasútjáratokat.

Magyarországon először 1827-ben a Pest-Kőbánya között próbálták ki a lóvasúti technikát, de a kísérleti üzemet 1828-ban felszámolták. A magyar városok közül 1860-ban – Pestet megelőzve – Lippán létesült lóvasút. Pesten 1866. július 30-án indult. Az újpesti lóvasút megnyitása után két évvel, 1868 júniusában indult Buda első lóvasút vonala a Lánchíd és Zugliget között, illetve ugyanekkor a Lánchíd budai hídfő - Óbuda Fő tér viszonylatban. A városi közlekedésben a lóvasutat a villamos közúti vasút szorította ki. Az utolsó hazai városi lóvasút 1928 április 10-ig üzemelt a Margit-szigeten.
A ma üzemelő lóvasutakat többnyire hagyományőrző egyesületek állították helyre. Bécs városában a villamosmúzeum szintén üzemeltet lóvasutat nyaranta.

	


	A vasúti közlekedésben vonatnak nevezik egy vagy több vasúti jármű olyan szerelvényét, ami a vasúti pálya vonalán együtt közlekedve személy- vagy teherszállításra alkalmas. A vonat erőforrása vagy vontatójárműve általában a mozdony, amely vasúti kocsikat vontat, de vannak olyan vasúti járművek is, amelyek saját motorral képesek önmagukat mozgatni vagy vonatokat vontatni. A vonat erőforrása általában dízelmotor vagy a sín mentén (alatt, felett) elhelyezett vezetékből származó elektromos áram. Lengyelországban, Kínában, Indiában azonban még napi rendszereséggel is közlekednek gőzösök.
A vonat a mozdony és a vele összekapcsolt kocsik kombinációjából, vagy több önjáró motorkocsi összekapcsolásából áll. Előfordulhat az egyedülálló motorkocsi is mint személyszállító vonat. A vonatot húzhatja ló, vontathatja drótkötél, de hajthatja a gravitáció is. Speciális formája a vasútnak az egysínű vasút, a nagysebességű vasutak, a mágneses lebegővasutak, a gumikerekes földalatti vasutak, illetve a fogaskerekű vonatok.

	

	A gyaloghintó (más néven hordszék) egy emberi erővel működtetett, kerék nélkül járműtípus, ami számos magaskultúrában használatban volt. Európába a gyarmatok gyakorlatát látva a 16. századtól került vissza a közlekedés ezen módja. Jellemzően 2 személy hordozta a gyaloghintókat, de nagyobb, nehezebb gyaloghintók – illetve nehezebb utasok – esetében 4, 8 főre volt szükség. A gyaloghintókat általában rövid távon, például városon belüli közlekedésre használta az arisztokrácia. Bár funkciójában, méreteiben más, mégis ehhez hasonló a hordozható uralkodói trónusok használata, például VIII. Henriké vagy a pápai sedia gestatoria.

	

	Taligán kétkerekű, állat vontatta járműveket értjük, bár egyes helyeken más eszközöket is így nevezhetnek (talicska, kézi targonca).

A taliga az emberiség legrégibb kerekes járműve, már a neolitikumban is létezett.

A kétkerekű, állat vontatta járműveknek két alapformája van. A kétrúdú taligatípus, egy állattal fogatolható.. Elterjedési területe Eurázsia déli tájai, Nyugat-Európa és a germánok, valamint a szlávok révén Észak-Európa és Észak-Eurázsia.

Az egyrúdú taligatípus, két állattal fogatolható. Elterjedési területe Eurázsia középső, füves pusztai tájai, továbbá a Kaukázus vidéke.


4. csoport
	Kép
	Szöveg

	A hintó az a többnyire fából készült, négykerekű, lovak által vontatott kocsi, amelynél a kocsitest laprugók közvetítésével áll kapcsolatban a kocsi aljával. A felfüggesztéshez bőrszíjakat alkalmaztak. Fő részei: a kocsiszekrény a bakkal és az elülső és hátsó alj a kerekekkel. A hintókat elsősorban a kocsiszekrényük szerint csoportosítjuk. A kocsiszekrény lehet teljesen zárt „kupé”-építésű, fedeles (harmonikaszerűen le-föl ereszthető) és fedél nélküli. Lehet 2, 3 vagy 4 üléses.

A fedeles hintószekrény fedele lehet rögzített (Berline, Coupé) és lehajtható. Az utóbbi esetben félfedeles (Viktoria, Mylord) és teljes fedelű lehet (Landau, Landaulette). A zárt hintót Magyarországon batárnak hívták (a francia batard szóból). Bérfuvarozásra használt hintó a fiáker.

Fogatolásukra egy vagy két ló szolgál, de vannak négylovas hintók is, és egy díszes típusukat, a „landauert” ötösfogat húzza.

Hasonló funkciójú, de konstrukciójában a hintótól eltérő járművek a lovaskocsi és az omnibusz. Mindkettőből hiányzik a laprugó alkalmazása, ezért a lovaskocsi elsősorban áruszállításra volt alkalmas, az omnibusz esetén a járműben ülők kényelméhez a kerekek gumiborítása járult hozzá.
A képen egy csukott kétüléses hintó látható.

	A gyorsparaszt  konkurenciája volt az állami gyorskocsinak. A nyergesújfalui parasztok kocsisai (gyorsparasztok) a lovak váltását olyan remekül szervezték meg, hogy fogataik tíz órával hamarabb tették meg a Buda és Bécs közötti utat. Egészen konkrétan a mai két órás utazás akkoriban 18-20 óráig tartott. Persze ennek fejében a viteldíj is a többszörösébe került mint az állami postakocsik esetében.

	

	A bricska magas, négykerekű, egy- v. kétrudas, könnyű, rendsz. rugózatlan, sohasem fedeles, 4 személy szállítására alkalmas lovas kocsi.
A szó lengyel eredetű, könnyű, merev karosszériás járművet jelent, amelyet nálunk rugókra építve készítettek.  A lengyeleknél – eredetileg – távolsági utazásokra használták, aludni is lehetett benne; befogadó képessége 4 személy volt. A magyar példányokon is négy személy fért el, beleértve a kocsist is, de nálunk csak rövid utakra használták. Fogatolására Mo.-on két lovat használnak, de vannak a bricskának kétrúdú, ún. ajonca változatai is, amelyekbe egy lovat fognak.

	

	A cséza könnyű, lőcsös kiskocsi. Rendszerint utazásra használták a századfordulóig. Nevezték  bőrös kocsinak is, mert ívszerűen meghajlított káváira kikészített ökörbőr fedelet is alkalmaztak. Kisebb volt a valódi bőrös kocsinál, általában két személy és a kocsis fért el rajta podgyászostul. Alváza mindenben azonos a kocsiéval. Utóbb azonban már rugósan készítették, merev karosszériával. Fogatolására két ló szolgált. Elterjedési területe: a Szilágyság, Bereg, Ung, Szabolcs, Zemplén és Sáros megye, valamint a Kisalföld volt.


5. csoport
	Kép
	Szöveg

	A kocsi magyar találmány, 1433- tól kezdve vannak híreink erről az új közlekedési eszközről, mely által lehetővé vált a pihenés nélküli utazás. A találmány kifejlesztését Kocs településhez kötik, nevét is erről a településről kapta. Magyarországon már tehát a 16. század derekától ez a legelterjedtebb közlekedési eszköz, Nyugat- Európában azonban még a 17. század elején is hintószekéren bonyolódik le az utasforgalom. Erre építi Mátyás az első kocsipostát, mely Buda és Bécs között közlekedett. Más főutakon is szervez kocsipostát, de halála után ezek sorra megszűntek. A posta III. Károly alatt lendül fel ismét, aki 12 postavonal létesítését határozta el, melyeket meg is teremt 1740-re. Ebben az időszakban jelenik meg a személyszállítási igények kielégítésére a társaskocsi.

	A delizsánsz, magyarul gyorskocsi olyan könnyű szerkezetű kocsi volt, amellyel gyorsan lehetett haladni. Sebessége az út minőségétől függött, illetve a kocsis ügyességétől. 
A menetrendszerű postakocsijárat Bécs és Buda között 1750. október 15-én indult meg. A maga korában csodálattal szemlélt gyorsaságú lovas kocsik hat-nyolc kilométeres sebességgel „száguldottak”. Általuk hamar elterjedt a francia eredetű delizsánsz, azaz gyorskocsi szó. A Gyorskocsi utca neve még ma is emlékeztet arra, hogy egykoron a magyar hálózat központja itt, Budán, a Batthyány téri csarnoknál volt.

	A parasztszekér teher- vagy személyszállításra használt szekér. Bricska (lengyel szó, könnyű utazókocsit jelent: nálunk a könnyebb parasztszekereket is e néven nevezik. A magyar példányokon is négy személy fért el, beleértve a kocsist is, de nálunk csak rövid utakra használták. Fogatolására Magyarországon két lovat használnak, de vannak a bricskának kétrúdú, ún. ajonca változatai is, amelyekbe egy lovat fognak.)

	


	A lóré az angol lowry népies kiejtése, lásd vasúti kocsi. De jelenthet még nyitott négykerekű kocsit is. Magyarországon a 19. század végén és 20. század elején használták főleg teherszállításra, de iskolák közelében a gyerekek szállítására is. Igáslovak húzták. Általában egy-egy szerelvény egy lóból és maximum 5 rakott kocsiból állt. A vonat két végére egy-egy fékes kocsit kapcsoltak. A lovakat legalább két méteres vonólánccal sorolták a szerelvény elejére. A szerelvények 7-8 km/ó sebességgel közlekedhettek.


6. csoport
	Kép
	Szöveg

	A konflis egylovas fogatú, könnyű bérkocsi, egyetlen kétszemélyes utasüléssel, amelyet harmonikaszerűen leereszthető ernyővel szerelnek fel. Európai városok kövezett utcáin való közlekedésre volt alkalmas, személyszállításra használták. A 20. század második felében a taxik szorították ki.

	A fiáker francia-német eredetű szó, Szent Fiacrius nevéből származik, hozzánk német közvetítéssel jutott el. Személyfuvarozásra használt, általában kétlovas fogatú, rugós karosszériájú, könnyű kocsi, amelyre harmonikaszerűen leereszthető ernyő van szerelve.

A fiáker elnevezés onnan ered, hogy Párizsban a szentről elnevezett szálloda (Hotel Saint-Fiacre) közelében várakoztak az első lovas bérkocsik. Európai városok kövezett utcáin való közlekedésre volt alkalmas, személyszállításra használták. A 20. század második felében a taxik szorították ki.

	A batár nagy, üveges, fedett hintó; négykerekű kárpitozott, díszes, személyszállító lovaskocsi.
A parasztok között viszont magasított oldalú, szénahordásra alkalmas szekér volt.

	

	Az ekhós szekér olyan szekér, amely fölött négy álló rúdon domború tetőszerkezet, rácsozat nyugodott, és arra terítették fel az ekhót, kóbert vagy ernyőt (gyékényből font ponyvát), amely hátul leért a saroglyáig is, ha kellett, de rendszerint félig felcsavarták. Az eső és a nap heve ellen nyújtott védelmet. A debreceni cívisgazdák minden útjukra ezzel mentek. Az ekhós szekér fogatolására mindig 3 ló szolgált.


Weöres Sándor: Kuli című versét!

Kuli bot vág.

Kuli megy

      megy

      csak guri-guri

      Riksa

      Autó

      Sárkányszekér

Kuli húz riksa.

Kuli húz autó.

Kuli húz sárkányszekér.

      csak guri-guri

Kuli gyalog megy.

Kuli szakáll fehér.

Kuli álmos.

Kuli éhes.

Kuli öreg.

Kuli babszem mákszem kisgyerek

ver kis Kuli nagy rossz emberek.

      csak guri-guri

      Riksa

      Autó

      Sárkányszekér

Ki húz riksa?

Ki húz autó?

Ki húz sárkányszekér?

Ha Kuli meghal.

Kuli meghal.

      csak guri-guri
Megoldások
Bemelegítő játékok, feladatok
1. Csoportra oszlás

Valószínű csoportok: gyalog, autóval, autóbusszal, vonattal. Ha páratlan számú az osztály, akkor a megmaradt személy(ek) ötödikként csatlakoznak a csapatokhoz, esetleg hárman alkotnak csapatot.

2. Járművek felsorolása: a szövegben található szavak mellett megjelenhetnek a következők: sárkányrepülő, repólő, csónak, hajó, űrhajó, tengeralattjáró, vitorlás, gálya stb.

Annyiféle színes cédulát készítünk elő, ahány csapat lesz várhatóan. A helyes megoldások alapján meg is számozhatjuk a csapatokat.

Feladatok
1. Helyes sorrend: batár, cséza, delizsánsz, forspont, hintó, gondola, gyorsparaszt, omnibusz, postakocsi, riksa.

2. Információgyűjtés képpel, szöveggel. A kartonlapok kiállítása, esetleg bemutatása egy percben. Lásd a mellékletet!

3. Hány kerékkel?

a) kerék nélküli: gondola, szán, hordszék

b) kétkerekű: riksa, bricska, cséza, konflis, taliga

c) négykerekű: postakocsi, négyökrös szekér, delizsánsz, hintó, gyorsparaszt, társaskocsi, gyorskocsi, parasztszekér, fiáker, batár, ekhós szekér, omnibusz, lóvasút, lóré

d) négynél több kerékkel rendelkező: vonat

4. Kézikönyvek használata

a) A forspont a német Vorspann szóból származik, jelentése: előfogat.

Régi hadiadó-fajta, katonai szállításhoz kötelezően szolgáltatott igásállat. A közigazgatásban az igavonó állatok tulajdonosainak ama kötelezettsége, hogy állományuk arányában az időnkint megállapítandó ellenérték fejében különösen katonai személyeknek, csapatnak, podgyásznak továbbszállítására állataikat és fuvareszközeiket rendelkezésre bocsássák. Az előfogat rendesen két felhámozott lóból áll.

b) A gondola lehet vízi (csónak), szárazföldi (vasúti kocsi) vagy légi (léghajó) jármű.

c) Igásállatok: ló, szamár, öszvér, teve, jak, elefánt, ökör, tehén, kutya, bivaly, rénszarvas.

5. Kerekes közmondások

· Fordul a kerék: a dolgok termélszetes rendje szerint változnak a dolgok
· Hiányzik valakinek egy kereke: nem teljesen normális

· Ötödik kerék: fölösleges személy

· Kereket old: megszökik, búcsú nélkül elmegy

· Kerékbe törik: megkínozzák (→ kerékbe töri a nyelvet: hibásan, rosszul beszéli)
· A kerék is jobban forog, ha (meg)kenik: megvesztegetéssel hamarabb célhoz érsz
· A történelem kerekét nem lehet visszaforgatni: fölösleges a múltan rágódni
· Kerekes [kerék] a pénz, hamar elgurul: vigyázni kell a költekezéssel
· Szerencse kerekén [Fortuna szekerén] okosan ülj: használd ki az adódó lehetőségeket

· Kizökken  a rendes kerékvágásból: a cselekvés folyamán eltér a megszokottól

· Visszazökken a rendes kerékvágásba: a cselekvés folyamán visszatér rendes életmódjához, szokásaihoz

Házi feladat: Olvassátok el Weöres Sándor: Kuli című versét!

A rendhagyó óra célja nem a csapatok versenyeztetése, hanem inkább a kooperatív tanulás. 

A csoportok tagjai segítsék egymást a munkában a közös sikerélmény kialakítása érdekében.

